Ветеран авылдашым.

Сугыш… Бу сүз күп кенә кешеләр күңелендә сагыш уята. Чөнки күпме әтиләр, абыйлар, ирләр һәлак булган анда.1941 нче елның 22 июнендә немец-фашист илбасарлары безнең илебезгә басып кергәннәр. Халкыбыз бердәм булып, дошманга каршы көрәшкә күтәрелгән. Япь-яшь егетләр, кызлар, туган җирләрен саклау өчен, фронтка киткәннәр. Тылда калганнар да солдатлар өчен оекбашлар, бияләйләр бәйләгәннәр. Җиңү өчен бөтен тырышлыкларын куйганнар. 

         Мин бүгенгесе көндә тыл ветераны – авылдашым Оркыя әби турында язарга булдым.  Солтанова Оркыя, Биектау районының Татар Әйшәсе авылында 1927 елның 26 маенда Шиһап  һәм Маһикамал  гаиләсендә дөньяга килгән. ”Әтиебез фаҗигале төстә поездга тапталып үлде. Кәнюшнидә атлар карый иде ул. Әниебез дүрт бала белән тол калды. Сугыш чорында әни янына апам Суфия кайтты. Ул вакытта ирсез калган яшь киленнәр күп кайтты туган нигезләренә. Ничек тә булса яшәргә, балаларны үстерергә кирәк иде бит. Әниебез олыгайса да, тормыш арбасын җигелеп тартты. Безнең авыл мал асрарга бик үк җайлы урын булмаса да, барыбер тоттык, сыерыбыз булгач, тамагыбыз да тук булды. Бәрәңге уңа торган иде, анысын да утырттык. Казаннан ашлык сатып алып, авыл тегермәнендә тарттырып, кире илтеп он итеп сата идек. Олырак апаларга ияреп   күп йөрдем, әни бара алмый иде. Шулай итеп ачлыкны  җиңдек”. Әнинең бердәнбер улы Габдрахман абый да 17 яшендә сугышка китеп мәңгелеккә яу кырында ятып калган. Сугыш чагында авылның башка балалары белән мине дә Яшел Үзәнгә урман кисәргә җибәрделәр. ”Ике бардым. Кием юк, ашарга да юнәтергә кирәк, бик кыен булгач, авыл советына барып сорадым, сыер саварга куюларын үтендем. Гозеремне тыңладылар, хәер, борып җибәрмәделәр. Шулай итеп үз авылымда  сыер саудым, бозау карадым” ди Оркыя әби. 25 яшендә ул  Арча районы Ашабаш авылына, сугыштан яраланып кайткан, Талип исемле егеткә кияүгә чыга. Бер - бер артлы сабыйлар туа. Талип абый колхозда счетовод булып эшли. Оркыя әби кайнасы,каен-сеңелләре  белән бик дус яши. Тормышлар җайлана гына башлагач, аяз көндә яшен суккандай авыр кайгы килеп төшә аның башына. 42 яшендә Штерәгә җыелышка киткән җиреннән хәләл җефете Талип абый йөрәк иянәгеннән вафат була. Дүрт бала - Рәшит, Равия, Нурия, Рәисне башкалардан ким итмим дип тырыша. Әмма бәла үзе генә йөрми, колхозда сенаж салганда  трактор астында кала. Арча хастаханәсендә табипларның хөкеме кырыс яңгырый: бер аягын ампутацияләргә кирәк” - диләр. Озак кына хастәхәнәдә ятып чыкканнан соң  колхоз рәисеннән сорап, кәнсәләргә телефонда кизү торырга керә ( бер телефон аппараты була   авылда ул чакларда), бераз тернәкләнгәч, амбарга ашлык киптерергә йөри.  “Явымлы еллар торды , амбарда  Кызыл Сарай авылыннан Бохман абый бригадир иде, аның белән аңлашып, бик җайлы эшләдек,  без күргәннәрне хәзерге балаларга күрергә язмасын. Тормыш юлының сикәлтәле-бормалы юлларында абынмаска-сөртенмәскә, горур һәм чыдам булырга кирәк” ди ветеран әбием.
     Бүгенге көндә Оркыя әби төпчек улы белән төп нигездә гомер итә. Балалары, оныклары, каен-сеңелләре һәм аларның гаиләләре көтеп алынган кунак бу йортта. Тәрәз төпләрендә шау чәчәккә күмелеп утырган яраннары бөтен өйгә ямь өсти. Менә шулай матурлыкны яратуы, һәркемгә күңел җылысы өләшүе аңа тормышта яшәргә көч бирә.
